Nariadenie Rady (ES) č. 2501/2001
z 10. decembra 2001
uplatňujúce systém všeobecných colných preferencií na obdobie od 1. januára 2002 do 31. decembra 2004
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 133,
so zreteľom na návrh Komisie [1],
so zreteľom na stanovisko Európskeho parlamentu [2],
so zreteľom na stanovisko Hospodárskeho a sociálneho výboru [3],
keďže:
(1) Od roku 1971 spoločenstvo udelilo obchodné preferencie rozvojovým krajinám v rámci svojho systému všeobecných colných preferencií.
(2) Spoločná obchodná politika spoločenstva musí byť v súlade a koordinovaná s cieľmi politiky rozvoja, predovšetkým pokiaľ ide o likvidáciu chudoby a podporu udržateľného rozvoja v rozvojových krajinách.
(3) V oznámení Komisie Rade z 1. júna 1994 sú stanovené usmernenia pre uplatňovanie systému všeobecných colných preferencií na obdobie rokov 1995 až 2004.
(4) Nariadením (ES) č. 2820/98 [4] sa vykonáva systém všeobecných colných preferencií do 31. decembra 2001. Potom sa má systém naďalej uplatňovať do 31. decembra 2004 v súlade s usmerneniami.
(5) Systém má zahŕňať ustanovenia nariadenia (ES) č. 416/2001, ktorými sa rozširuje bezcolný prístup k výrobkom s pôvodom v najmenej rozvinutých krajinách bez akýchkoľvek kvantitatívnych obmedzení. Výhoda tohto dojednania má byť udelená všetkým krajinám, ktoré Organizácia spojených národov uznala a klasifikovala ako najmenej rozvinuté krajiny.
(6) Zvláštne dojednania na boj proti výrobe a obchodovaniu s drogami majú byť dôkladne monitorované.
(7) Preferencie majú byť diferencované podľa citlivosti výrobkov. Stačilo by diferencovať medzi dvomi kategóriami výrobkov, a to citlivé a nie citlivé výrobky.
(8) Clá na nie citlivé výrobky majú byť naďalej pozastavené, zatiaľ čo pri clách na citlivé výrobky majú byť znížené colné sadzby.
(9) Toto zníženie má byť dostatočne príťažlivé na motiváciu obchodníkov, aby využívali príležitosti, ktoré poskytuje tento systém. Pokiaľ ide o clá ad valorem, zníženie má preto predstavovať paušálnu sadzbu vo výške 3,5 percentuálnych bodov zo sadzby cla krajiny s režimom najvyšších výhod (MFN). Osobitné clá majú byť majú byť znížené o 30 %. Ak je pri clách stanovené minimálne clo, toto minimálne clo sa nemá uplatňovať.
(10) Ak z preferenčných colných sadzieb vypočítaných v súlade s nariadením (ES) č. 2820/98 vyplýva väčšie colné zníženie, tieto sa majú naďalej uplatňovať.
(11) Clá majú byť úplne pozastavené vtedy, ak z preferenčného zaobchádzania vyplynú clá ad valorem vo výške 1 % alebo menej alebo osobitné clá vo výške 2 EUR alebo menej.
(12) Ustanovenia o vylúčení prijímajúcich krajín na základe stupňa ich vývoja sa majú uplatňovať raz ročne. Krajiny však majú byť vylúčené len vtedy, ak spĺňajú kritériá pre vylúčenie počas troch po sebe nasledujúcich rokov, pričom majú byť opäť prijaté, ak tieto kritériá nespĺňajú počas troch po sebe nasledujúcich rokov.
(13) Počas prvého roka uplatňovania tohto nariadenia krajiny, ktoré boli predtým vylúčené, majú zostať vylúčené.
(14) Ustanovenia o odstupňovaní sektorov sa majú uplatňovať raz ročne. Sektory však majú byť odstupňované len vtedy, ak spĺňajú kritériá pre odstupňovanie počas troch po sebe nasledujúcich rokov, pričom majú byť opäť prijaté, ak tieto kritériá nespĺňajú počas troch po sebe nasledujúcich rokov.
(15) Počas prvého roka uplatňovania tohto nariadenia sektory, ktoré boli predtým odstupňované, majú zostať odstupňované.
(16) Colné preferencie podľa dojednaní o zvláštnych stimuloch majú byť rovnako vysoké ako preferencie ponúkané podľa všeobecných dojednaní, čo znamená, že preferencie ponúkané podľa všeobecných dojednaní sa majú zdvojnásobiť.
(17) Dojednania o zvláštnych stimuloch majú udeľovať colné preferencie vo všetkých sektoroch, ktoré boli odstupňované, pričom sa majú rovnať preferenciám dostupným podľa všeobecných dojednaní.
(18) Dojednania o zvláštnych stimuloch na ochranu pracovných práv majú vyžadovať účinne uplatňovanie všetkých štandardov uvedených vo Vyhlásení Medzinárodnej organizácie práce (MOP) o základných princípoch a právach pri práci.
(19) Dostupné hodnotenia, pripomienky, rozhodnutia, odporúčania a závery rôznych orgánov dohľadu MOP, najmä vrátane postupov v článku 33, majú slúžiť ako východisko pre skúmanie žiadostí o dojednania o zvláštnych stimuloch na ochranu pracovných práv, ako aj na skúmanie, či je dočasné zrušenie odôvodnené vzhľadom na porušenia dohovorov MOP.
(20) Všeobecné pravidlá týkajúce sa dôkazu pôvodu a metód administratívnej spolupráce, ustanovené v nariadení Komisie (EHS) č. 2454/93 [5], a pravidlá týkajúce sa colného dlhu, najmä článok 220 (2) b) nariadenia (EHS) č. 2913/92 [6], uplatňujú sa pre colné preferencie, vrátane colných preferencií udelených podľa dojednaní o zvláštnych stimuloch na ochranu pracovných práv.
(21) Dojednania o zvláštnych stimuloch na ochranu životného prostredia majú zohľadňovať nový vývoj týkajúci sa medzinárodne dohodnutých štandardov a systémov osvedčovania.
(22) Dôvody dočasného zrušenia majú zahŕňať vážne a systematické porušovanie akýchkoľvek štandardov uvedených vo Vyhlásení MOP o základných princípoch a právach pri práci.
(23) Dočasné zrušenie všetkých colných preferencií v súvislosti s dovozom výrobkov s pôvodom v Mjanmarsku má zostať v účinnosti.
(24) Opatrenia potrebné na vykonávanie tohto nariadenia majú byť prijaté v súlade s rozhodnutím Rady 1999/468/ES z 28. júna 1999, ktoré ustanovuje postupy pre vykonávanie výkonných právomocí udelených Komisii [7],
PRIJALA TOTO NARIADENIE:
Článok 1
1. Systém všeobecných colných preferencií spoločenstva sa uplatňuje počas rokov 2002, 2003 a 2004 v súlade s týmto nariadením.
2. Toto nariadenie ustanovuje:
a) všeobecné dojednania,
b) dojednania o zvláštnych stimuloch na ochranu pracovných práv,
c) dojednania o zvláštnych stimuloch na ochranu životného prostredia,
d) zvláštne dojednania pre najmenej rozvinuté krajiny, a
e) zvláštne dojednania pre boj proti výrobe a obchodovaniu s drogami.
HLAVA I
VŠEOBECNÉ USTANOVENIA
Článok 2
Prijímajúce krajiny podľa každého dojednania uvedeného v článku 1 (2) sú uvedené v prílohe I.
Článok 3
1. Prijímajúca krajina musí byť odstránená z prílohy I, ak počas troch po sebe nasledujúcich rokov splnila obidve nasledujúce kritériá:
- krajina je Svetovou bankou klasifikovaná ako krajina s vysokými príjmami,
- index rozvoja krajiny definovaný v prílohe II je vyšší ako 1.
2. Ak krajina alebo územie, ktoré bolo odstránené z prílohy I počas troch po sebe nasledujúcich rokov, nesplnilo kritériá uvedené v odseku 1, musí byť opäť zahrnuté do prílohy I.
3. Na základe najnovších údajov dostupných 1. septembra každého roka Komisia určí, ktoré prijímajúce krajiny spĺňajú podmienky uvedené v odsekoch 1 a 2.
4. Komisia uverejní oznámenie v Úradnom vestníku Európskych spoločenstiev, kde budú uvedené prijímajúce krajiny, ktoré spĺňajú kritériá uvedené v odseku 1 v súvislosti s posledným rokom, za ktorý sú údaje dostupné.
5. Po nadobudnutí účinnosti tohto nariadenia a pred koncom každého roka Komisia rozhodne v súlade s postupom uvedeným v článku 38, že z prílohy I odstráni prijímajúce krajiny, ktoré spĺňajú podmienku uvedenú v odseku 1 a zahrnie tie, ktoré spĺňajú podmienku uvedenú v odseku 2.
6. Prvé rozhodnutie prijaté v súlade s odsekom 5 nadobudne účinnosť 1. januára 2003. Následné rozhodnutia prijaté v súlade s odsekom 5 nadobudnú účinnosť 1. januára druhého roka nasledujúceho po roku, v ktorom boli prijaté.
7. Komisia oznámi rozhodnutie prijaté v súlade s odsekom 5 príslušnej prijímajúcej krajine a informuje ju o dátume nadobudnutia účinnosti rozhodnutia.
Článok 4
Výrobky zahrnuté do dojednaní uvedených v článku 1 (2) a), b), c) a e) sú uvedené v prílohe IV.
Článok 5
1. Colné preferencie ustanovené týmto nariadením sa uplatňujú pre dovozy výrobkov zahrnutých do dojednaní udelených prijímajúcej krajine, v ktorej majú pôvod.
2. Pravidlá týkajúce sa definície pojmu výrobky s pôvodom, dôkazu pôvodu a metód administratívnej spolupráce pre účely dojednaní uvedených v článku 1 (2) tohto nariadenia sú ustanovené v nariadení Komisie (EHS) č. 2454/93.
3. Regionálna kumulácia v zmysle nariadenia Komisie (EHS) č. 2454/93 sa uplatňuje aj vtedy, keď má výrobok, použitý pri ďalšej výrobe v krajine patriacej do regionálnej skupiny, pôvod v inej krajine skupiny, ktorá nevyužíva dojednania uplatňované pre konečný výrobok, za predpokladu, že obidve krajiny využívajú regionálnu kumuláciu pre túto skupinu.
Článok 6
Pre účely tohto nariadenia:
a) "Clá podľa Spoločného colného sadzobníka" znamenajú clá uvedené v časti 2 prílohy I nariadenia Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku [8], okrem ciel stanovených v rámci colných kvót;
b) "sektor" znamená ktorýkoľvek zo sektorov výrobkov uvedených v prílohe III;
c) "výbor" znamená výbor uvedený v článku 37.
HLAVA II
COLNÉ PREFERENCIE
Oddiel 1
Všeobecné dojednania
Článok 7
1. Clá podľa Spoločného colného sadzobníka na výrobky uvedené v prílohe IV ako nie citlivé výrobky, okrem poľnohospodárskych komponentov, musia byť úplne pozastavené.
2. Clá podľa Spoločného colného sadzobníka ad valorem na výrobky uvedené v prílohe IV ako citlivé výrobky sa znížia o 3,5 percentuálnych bodov. Pre výrobky kapitol 50 až 63 toto zníženie predstavuje 20 %.
3. Ak preferenčné colné sadzby, vypočítané v súlade s článkom 2 nariadenia (ES) č. 2820/98 o Spoločnom colnom sadzobníku ad valorem uplatňovaných 31. decembra 2001, poskytujú znížené colné sadzby o viac ako 3,5 percentuálnych bodov pre výrobky uvedené v odseku 2 tohto článku, tieto preferenčné colné sadzby sa uplatňujú dovtedy, kým je zníženie väčšie ako 3,5 percentuálnych bodov.
4. Osobitné clá podľa Spoločného colného sadzobníka iné ako minimálne alebo maximálne clá na výrobky uvedené v prílohe IV ako citlivé výrobky sa znížia o 30 %. Pre výrobky patriace pod číselný znak KN 2207 toto zníženie predstavuje 15 %.
5. Ak clá podľa Spoločného colného sadzobníka na výrobky uvedené v prílohe IV ako citlivé výrobky zahŕňajú clá ad valorem a osobitné clá, osobitné clá sa neznížia.
6. Ak clá znížené v súlade s odsekmi 2 a 4 predstavujú maximálne clo, maximálne clo sa nezníži. Ak tieto clá predstavujú minimálne clo, toto minimálne clo sa neuplatňuje.
7. Colné preferencie uvedené v odsekoch 1 až 4 sa neuplatňujú pre výrobky sektorov, ktoré podľa stĺpca C prílohy I nie sú zahrnuté do všeobecných dojednaní pre príslušnú krajinu pôvodu.
8. Colné preferencie uvedené v odsekoch 1 až 4 sa neuplatňujú pre výrobky sektorov, v súvislosti s ktorými boli tieto colné preferencie odstránené pre príslušnú krajinu pôvodu podľa stĺpca D prílohy I alebo následne prijatého rozhodnutia v súlade s článkom 12.
Oddiel 2
Dojednania o zvláštnych stimuloch
Článok 8
1. Podľa ustanovení hlavy III clá podľa Spoločného colného sadzobníka na výrobky uvedené v článku 7:
a) patriace do sektorov, ktoré sú podľa prílohy I pre príslušnú krajinu pôvodu zahrnuté do dojednaní o zvláštnych stimuloch na ochranu pracovných práv, alebo
b) ktoré sú v súlade s prílohou IV zahrnuté do dojednaní o zvláštnych stimuloch na ochranu životného prostredia a ktoré majú pôvod v krajine, ktorá využíva tieto dojednania podľa prílohy I,
sa ďalej znížia v súlade s týmto článkom.
2. Clá podľa Spoločného colného sadzobníka na výrobky, pre ktoré sa uplatňujú colné preferencie uvedené v prvej vete článku 7 (2), sa ďalej znížia o ďalších 5 percentuálnych bodov. Clá podľa Spoločného colného sadzobníka na výrobky, pre ktoré sa uplatňujú colné preferencie uvedené v článku 7 (3), sa ďalej znížia o dodatočnú sumu, aby došlo k celkovému zníženiu o 8,5 percentuálnych bodov. Ak preferenčné colné sadzby, vypočítané v súlade s článkom 2 nariadenia (ES) č. 2820/98 o Spoločnom colnom sadzobníku ad valorem uplatňované 31. decembra 2001, poskytujú zníženie o viac ako 8,5 percentuálnych bodov, tieto preferenčné colné sadzby sa uplatňujú dovtedy, kým je zníženie väčšie ako 8,5 percentuálnych bodov.
3. Clá podľa Spoločného colného sadzobníka na výrobky, pre ktoré sa uplatňujú colné preferencie uvedené v druhej vete článku 7 (2), sa ďalej znížia o rovnakú sumu.
4. Clá podľa Spoločného colného sadzobníka na výrobky, ktoré spĺňajú obidve kritériá uvedené v odseku 1 a) a b), sa ďalej znížia v súlade s odsekmi 2 a 3.
5. Dojednania o zvláštnych stimuloch na ochranu pracovných práv nezahŕňajú sektory, ktoré podľa stĺpca C prílohy I nie sú zahrnuté do všeobecných dojednaní pre príslušnú krajinu pôvodu.
6. Dodatočné colné preferencie uvedené v odsekoch 2 a 3 sa neuplatňujú pre výrobky, pre ktoré sa podľa článku 7 (8) neuplatňujú colné preferencie uvedené v článku 7 (1) až (4). Ak tieto výrobky spĺňajú niektoré z kritérií uvedených v odseku 1 a) a b), sa uplatňujú colné preferencie uvedené v článku 7 (1) až (4) napriek článku 7 (8). Formulár A osvedčenia o pôvode alebo fakturačné vyhlásenie pre takéto výrobky platí len v súvislosti s colnými preferenciami uvedenými v článku 7.
Oddiel 3
Zvláštne dojednania pre najmenej rozvinuté krajiny
Článok 9
1. Bez toho, aby boli dotknuté odseky 2 až 4, clá podľa Spoločného colného sadzobníka na všetky výrobky kapitol 1 až 97, okrem výrobkov kapitoly 93, ktoré majú pôvod v krajine, ktorá podľa prílohy I využíva zvláštne dojednania pre najmenej rozvinuté krajiny, budú úplne pozastavené.
2. Clá podľa Spoločného colného sadzobníka na výrobky patriace pod číselný znak KN 08030019 sa znížia o 20 % ročne od 1. januára 2002. Budú úplne pozastavené od 1. januára 2006.
3. Clá podľa Spoločného colného sadzobníka na výrobky pod colnou položkou 1006 sa znížia o 20 % 1. septembra 2006, o 50 % 1. septembra 2007 a o 80 % 1. septembra 2008. Budú úplne pozastavené od 1. septembra 2009.
4. Clá podľa Spoločného colného sadzobníka na výrobky pod colnou položkou 1701 sa znížia o 20 % 1. júla 2006, o 50 % 1. júla 2007 a o 80 % 1 júla 2008. Budú úplne pozastavené od 1. júla 2009.
5. Kým budú clá podľa Spoločného colného sadzobníka úplne pozastavené v súlade s odsekmi 3 a 4, otvorí sa globálna colná kvóta pri nulovom cle pre každý obchodný rok pre výrobky pod colnou položkou 1006 resp. podpoložkou 17011110, ktoré majú pôvod v krajinách, ktoré využívajú tieto zvláštne dojednania. Začiatočné colné kvóty pre obchodný rok 2001/2002 sú 2517 ton, ekvivalent lúpanej ryže, pre výrobky pod colnou položkou 1006 a 74185 ton, ekvivalent bieleho cukru, pre výrobky pod podpoložkou 17011110. Pre každý nasledujúci obchodný rok sa kvóty zvýšia o 15 % nad kvóty predchádzajúceho obchodného roka.
6. Komisia prijme podrobné pravidlá, ktorými sa riadi otváranie a správa kvót uvedených v odseku 5, v súlade s postupom uvedeným v článku 38. Pri otváraní a správe týchto kvót Komisii pomáhajú riadiace výbory pre príslušné organizácie spoločného trhu.
Oddiel 4
Zvláštne dojednania pre boj proti výrobe a obchodovaniu s drogami
Článok 10
1. Clá podľa Spoločného colného sadzobníka ad valorem na výrobky, ktoré sú podľa prílohy IV zahrnuté do zvláštnych dojednaní na boj proti výrobe a obchodovaniu s drogami uvedených v hlave IV a ktoré majú pôvod v krajine, ktorá využíva tieto dojednania, budú úplne pozastavené. Pre výrobky patriace pod číselný znak KN 030613 sa clo zníži na sadzbu 3,6 %.
2. Osobitné clá podľa Spoločného colného sadzobníka na výrobky uvedené v odseku 1 budú úplne pozastavené, okrem výrobkov, pri ktorých clá podľa Spoločného colného sadzobníka zahŕňajú aj clá ad valorem. Pre výrobky patriace pod číselné znaky KN 17041091 a 17041099 je osobitné clo obmedzené na 16 % colnej hodnoty.
Oddiel 5
Spoločné ustanovenia
Článok 11
Colné preferencie na výrobky, ktoré podliehajú antidumpingovým a vyrovnávacím opatreniam podľa nariadení (ES) č. 384/96 [9] alebo (ES) č. 2026/97 [10], uloženým po nadobudnutí účinnosti tohto nariadenia, ktoré vychádzajú z marže poškodenia, sa obmedzia na colné preferencie zohľadnené v dovozných cenách, z ktorých bola marža poškodenia odvodená.
Článok 12
1. Colné preferencie uvedené v článkoch 7 a 10 sa odstránia v súvislosti s výrobkami, ktoré majú pôvod v prijímateľskej krajine, zo sektoru, ktorý počas troch po sebe nasledujúcich rokov, splnil niektoré z nasledovných kritérií:
a) - index vývoja krajiny definovaný v prílohe II je vyšší ako - 2 a
- dovozy spoločenstva všetkých výrobkov príslušného sektora z tejto krajiny, ktoré sú zahrnuté do dojednaní, ktoré využíva táto krajina, prevyšujú 25 % dovozu tých istých výrobkov do spoločenstva zo všetkých krajín a území uvedených v prílohe I;
b) - index vývoja krajiny definovaný v prílohe II je vyšší ako - 2, a
- index špecializácie príslušného sektora je vyšší ako prahová hodnota zodpovedajúca indexu rozvoja tejto krajiny definovanému v prílohe II, a
- dovozy všetkých výrobkov príslušného sektora do spoločenstva z tejto krajiny, ktoré sú zahrnuté do dojednaní, ktoré využíva táto krajina, prevyšujú 2 % dovozu tých istých výrobkov do spoločenstva zo všetkých krajín a území uvedených v prílohe I.
2. Ak sektor, v súvislosti s ktorým boli colné preferencie odstránené podľa stĺpca D prílohy I alebo rozhodnutia prijatého následne v súlade s týmto článkom, počas troch po sebe nasledujúcich rokov nesplnil niektoré z kritérií uvedených v odseku 1, colné preferencie budú znovu zavedené.
3. Na základe najnovších údajov dostupných 1. septembra každého roka Komisia určí, ktoré sektory spĺňajú podmienky ustanovené v odsekoch 1 a 2.
4. Komisia uverejní oznámenie v Úradnom vestníku Európskych spoločenstiev, kde budú uvedené sektory, ktoré spĺňajú kritériá uvedené v odseku 1 v súvislosti s posledným rokom, za ktorý sú údaje dostupné.
5. Po nadobudnutí účinnosti tohto nariadenia a pred koncom každého roka Komisia rozhodne, v súlade s postupom uvedeným v článku 38, že odstráni colné preferencie v súvislosti so sektormi, ktoré spĺňajú podmienku uvedenú v odseku 1 a znovu zavedie colné preferencie pre sektory, ktoré spĺňajú podmienku uvedenú v odseku 2.
6. Prvé rozhodnutie prijaté v súlade s odsekom 5 nadobudne účinnosť 1. januára 2003. Následné rozhodnutia prijaté v súlade s odsekom 5 nadobudnú účinnosť 1. januára druhého roka nasledujúceho po roku, v ktorom boli prijaté.
7. Komisia oznámi rozhodnutie prijaté v súlade s odsekom 5 príslušnej prijímajúcej krajine a informuje ju o dátume nadobudnutia účinnosti rozhodnutia.
Článok 13
1. Ak sadzba cla ad valorem znížená v súlade s ustanoveniami tejto hlavy je 1 % alebo menej, toto clo je úplne pozastavené.
2. Ak sadzba osobitného cla znížená v súlade s ustanoveniami tejto hlavy je 2 EUR alebo menej na jednotlivé sumy v euro, toto clo bude úplne pozastavené.
3. Podľa odsekov 1 a 2 sa konečná sadzba preferenčného cla, vypočítaná v súlade s týmto nariadením, zaokrúhli nadol na prvé desatinné miesto.
HLAVA III
DOJEDNANIA O ZVLÁŠTNYCH STIMULOCH
Oddiel 1
Dojednania o zvláštnych stimuloch na ochranu pracovných práv
Článok 14
1. Colné preferencie uvedené v článku 8 (1) sa uplatňujú pre výrobky s pôvodom v krajine, ktorá podľa prílohy I využíva dojednania o zvláštnych stimuloch na ochranu pracovných práv alebo ktorej boli následne udelené tieto dojednania rozhodnutím prijatým v súlade s článkom 18 za príslušný sektor, za predpokladu, že je k týmto výrobkom priložené prehlásenie uvedené v článku 19.
2. Dojednania o zvláštnych stimuloch na ochranu pracovných práv môžu byť udelené krajine, ktorej národná legislatíva zahŕňa podstatu štandardov ustanovených v dohovoroch MOP č. 29 a č. 105 o nútených prácach, č. 87 a č. 98 o slobode združovania a práve na kolektívne vyjednávanie, č. 100 a č. 111 o nediskriminácii v súvislosti so zamestnaním a povolaním a č. 138 a č. 182 o detskej práci a ktorá účinne uplatňuje túto legislatívu.
Článok 15
1. Dojednania o zvláštnych stimuloch na ochranu pracovných práv budú udelené, ak:
- o ne požiada krajina alebo územie uvedené v prílohe I,
- skúmanie žiadosti preukáže, že požadujúca krajina spĺňa podmienku ustanovenú v článku 14 (2),
- požadujúca krajina sa zaviazala monitorovať uplatňovanie dojednaní o zvláštnych stimuloch a poskytnúť potrebnú administratívnu spoluprácu,
- požadujúca krajina dala súhlas uvedený v článku 17.
2. Požadujúca krajina predloží svoju žiadosť Komisii písomne a poskytne súhrnné informácie týkajúce sa:
- národnej legislatívy uvedenej v článku 14 (2), opatrení prijatých na jej vykonávanie a monitorovanie jej uplatňovania,
- akýchkoľvek sektorov, v ktorých sa táto legislatíva neuplatňuje.
3. K žiadosti musí byť priložené plné oficiálne znenie legislatívy uvedenej v článku 14 (2) a vykonávacích opatrení.
4. Ak sa legislatíva uvedená v článku 14 (2) neuplatňuje v určitých sektoroch, krajina môže požadovať dojednania o zvláštnych stimuloch len pre tie sektory, v ktorých sa uplatňuje.
Článok 16
1. Ak Komisia obdrží žiadosť, ku ktorej sú priložené informácie uvedené v článku 15 (2), uverejní oznámenie v Úradnom vestníku Európskych spoločenstiev, v ktorom oznámi túto žiadosť. V oznámení musí byť uvedené, že akékoľvek príslušné informácie týkajúce sa tejto žiadosti môžu byť zaslané Komisii a musí v ňom byť uvedená aj lehota, v ktorej zainteresované strany môžu písomne oznámiť svoje stanoviská.
2. Komisia preskúma žiadosť. Môže položiť požadujúcej krajine akékoľvek otázky, ktoré považuje za relevantné a môže overiť obdržané informácie u požadujúcej krajiny alebo akejkoľvek fyzickej alebo právnickej osoby.
3. Komisia môže vykonať hodnotenia v požadujúcej krajine. Komisii môžu pri tejto úlohe pomáhať členské štáty.
4. Komisia informuje požadujúcu krajinu o svojich hodnoteniach. Ak požadujúca krajina potrebuje dodatočnú lehotu na splnenie podmienok ustanovených v článku 14 (2), môže v uvedenom zmysle požiadať Komisiu o odloženie rozhodnutia uvedeného v článku 18 (1). Komisia prijme rozhodnutie o odložení v súlade s postupom ustanoveným v článku 39.
5. Skúmanie žiadosti musí byť ukončené do jedného roka od dátumu uverejnenia oznámenia uvedeného v odseku 1. Komisia môže túto lehotu predĺžiť po informovaní výboru.
6. Komisia predloží svoje zistenia výboru.
Článok 17
Komisia počas skúmania žiadosti určí, po dohode s požadujúcou krajinou,
a) orgány tejto krajiny, ktoré budú zodpovedné za administratívnu spoluprácu,
b) orgány tejto krajiny, ktoré budú zodpovedné za vydanie prehlásenia uvedeného v článku 19.
Článok 18
1. Komisia v súlade s postupom uvedeným v článku 38 rozhodne, či udelí požadujúcej krajine dojednania o zvláštnych stimuloch na ochranu pracovných práv.
2. Ak bola žiadosť predložená v súlade s článkom 15 (4) alebo ak skúmanie uvedené v článku 16 ukáže, že v niektorých sektoroch sa neuplatňuje legislatíva uvedená v článku 14 (2), zvláštne dojednania môžu byť udelené len pre sektory, v ktorých sa uplatňuje.
3. Komisia oznámi požadujúcej krajine rozhodnutie prijaté v súlade s odsekom 1. Ak sú krajine udelené dojednania o zvláštnych stimuloch, bude informovaná o dátume, kedy rozhodnutie nadobudne účinnosť.
4. Ak požadujúcej krajine nie sú udelené dojednania o zvláštnych stimuloch alebo ak sú vylúčené niektoré sektory, Komisia vysvetlí dôvody, ak to táto krajina požaduje.
5. Komisia vedie všetky vzťahy s požadujúcou krajinou, ktoré sa týkajú žiadosti, v úzkej koordinácii s výborom.
Článok 19
1. Colné preferencie uvedené v článku 8 (1) sa uplatňujú vtedy, ak je k príslušným výrobkom priložené prehlásenie vydané orgánmi uvedenými v článku 17 b), ktoré osvedčuje, že tieto výrobky boli vyrobené v krajine pôvodu za podmienok, ktoré sú v súlade s legislatívou uvedenou v článku 14 (2). Toto prehlásenie musí byť potvrdené pečiatkou vydávajúceho orgánu v súlade s nariadením (EHS) č. 2454/93.
2. V prehlásení uvedenom v odseku 1 musí byť uvedené: "Dohovory MOP č. 29, č. 87, č. 98, č. 100, č. 105, č. 111, č. 138, č. 182 - hlava III, oddiel 1 nariadenia Rady (ES) č. 2501/2001", čo musí byť uvedené v časti 4 formuláru A osvedčenia o pôvode alebo na fakturačnom vyhlásení uvedenom v nariadení Komisie (EHS) č. 2454/93.
Článok 20
1. Ustanovenia nariadenia (EHS) č. 2454/93 týkajúce sa dôkazu pôvodu a metód administratívnej spolupráce sa uplatňujú primerane pre prehlásenie uvedené v článku 19 pokiaľ ide o prijímajúce krajiny.
2. Komisia v súlade s postupom uvedeným v článku 39 môže preskúmať nevyčerpávajúci zoznam kritérií, kde sú uvedené odôvodnené pochybnosti, ktoré môžu vzniknúť v súvislosti s dodržiavaním dojednaní o zvláštnych stimuloch [11]. Akékoľvek zmeny tohto zoznamu musia byť uverejnené v Úradnom vestníku Európskych spoločenstiev.
3. Ak je zaslané druhé oznámenie s cieľom následného overenia formuláru A osvedčení o pôvode a fakturačných vyhlásení v súlade s nariadením (EHS) č. 2454/93, ktoré sa týka colných preferencií uvedených v článku 8 (1), colné orgány v spoločenstve informujú Komisiu, ktorá okamžite uverejní oznámenie v Úradnom vestníku Európskych spoločenstiev, kde oznámi, že existujú odôvodnené pochybnosti o určitých výrobkoch, výrobcoch alebo vývozcoch a uvedie tieto pochybnosti.
4. Ak sa v súlade s postupom ustanoveným v nariadení (EHS) č. 2454/93 s cieľom následného overenia formuláru A osvedčení o pôvode a fakturačných vyhlásení zistí, že colné preferencie uvedené v článku 8 (1) sa neuplatňujú pre výrobky určitých výrobcov alebo vývozcov, colné orgány spoločenstva informujú Komisiu, ktorá okamžite uverejní oznámenie v Úradnom vestníku Európskych spoločenstiev.
Oddiel 2
Dojednania o zvláštnych stimuloch na ochranu životného prostredia
Článok 21
1. Colné preferencie uvedené v článku 18 (3) sa uplatňujú pre produkty tropického pralesa s pôvodom v krajine, ktorá podľa prílohy I využíva dojednania o zvláštnych stimuloch na ochranu životného prostredia alebo ktorej boli následne udelené tieto dojednania rozhodnutím prijatým v súlade s článkom 23.
2. Dojednania o zvláštnych stimuloch na ochranu životného prostredia môžu byť udelené krajine, ktorá účinne uplatňuje národnú legislatívu zahŕňajúcu podstatu medzinárodne uznaných štandardov a usmernení týkajúcich sa udržateľného riadenia tropických pralesov.
Článok 22
1. Dojednania o zvláštnych stimuloch uvedené v článku 21 budú udelené, ak:
- o ne požiada krajina alebo územie uvedené v prílohe I,
- skúmanie žiadostí preukáže, že požadujúca krajina spĺňa podmienku ustanovenú v článku 21 (2),
- požadujúca krajina sa zaviazala zachovať národnú legislatívu uvedenú v článku 21 (2), monitorovať uplatňovanie dojednaní o zvláštnych stimuloch a poskytnúť potrebnú administratívnu spoluprácu.
2. Požadujúca krajina predloží svoju žiadosť Komisii písomne a poskytne súhrnné informácie týkajúce sa:
- národnej legislatívy uvedenej v článku 21 (2), opatrení prijatých na jej vykonávanie a monitorovanie jej uplatňovania,
- akéhokoľvek systému osvedčovania riadenia pralesov, ak sa v tejto krajine takýto systém používa.
3. Plné oficiálne znenie legislatívy uvedenej v článku 21 (2) a vykonávacích opatrení musí byť priložené k žiadosti.
4. Komisia spracuje žiadosti predložené podľa odseku 2 v súlade s ustanoveniami článku 16.
Článok 23
1. Komisia v súlade s postupom uvedeným v článku 38 rozhodne o tom, či udelí požadujúcej krajine dojednania o zvláštnych stimuloch na ochranu životného prostredia.
2. Komisia oznámi požadujúcej krajine rozhodnutie prijaté v súlade s odsekom 1. Ak sú krajine udelené dojednania o zvláštnych stimuloch, bude informovaná o dátume, kedy rozhodnutie nadobudne účinnosť.
3. Ak požadujúcej krajine nie sú udelené dojednania o zvláštnych stimuloch, Komisia vysvetlí dôvody, ak to táto krajina požaduje.
4. Komisia vedie všetky vzťahy s požadujúcou krajinou, ktoré sa týkajú žiadosti, v úzkej koordinácii s výborom.
Článok 24
Colné preferencie uvedené v článku 8 (3) sa uplatňujú vtedy, ak je k príslušným výrobkom priložené nasledujúce prehlásenie: "Environmentálna doložka - hlava III, oddiel 2 nariadenia Rady (ES) č. 2501/2001".
Toto prehlásenie musí byť uvedené v časti 4 formuláru A osvedčenia o pôvode alebo na fakturačnom vyhlásení uvedenom v nariadení (EHS) č. 2454/93.
HLAVA IV
ZVLÁŠTNE DOJEDNANIA NA BOJ PROTI VÝROBE A OBCHODOVANIU S DROGAMI
Článok 25
1. Komisia bude monitorovať a vyhodnocovať účinky zvláštnych dojednaní na boj proti výrobe a obchodovaniu s drogami v súvislosti s každou prijímajúcou krajinou a jej:
a) použitím colných preferencií ustanovených v týchto dojednaniach,
b) úsilím v boji proti výrobe a obchodovaniu s drogami.
2. Komisia taktiež vyhodnotí každú prijímajúcu krajinu a jej:
a) sociálny rozvoj, predovšetkým rešpektovanie a podporu štandardov ustanovených v dohovoroch MOP uvedených vo vyhlásení MOP o základných princípoch a právach pri práci,
b) environmentálnu politiku, predovšetkým udržateľné riadenie tropických pralesov.
3. Hodnotenie uvedené v odsekoch 1 b) a 2 a) a b) musí zohľadňovať zistenia príslušných medzinárodných organizácií a agentúr. Komisia informuje každú prijímajúcu krajinu o jej hodnotení a vyzve ju na predloženie pripomienok. Hodnotenie musí byť zahrnuté v správe uvedenej v článku 37 (3). Nebude mať vplyv na pokračovanie dojednaní uvedených v odseku 1 do roku 2004 a na ich možné predĺženie po tomto dátume.
4. Pred koncom roka 2004 Komisia vykoná všeobecné hodnotenie výsledkov dojednaní uvedených v odseku 1. Zistenia predloží výboru a zohľadní ich pri určovaní usmernení pre systém všeobecných colných preferencií pre obdobie 2005 až 2014.
HLAVA V
DOČASNÉ ZRUŠENIE A OCHRANNÉ USTANOVENIA
Článok 26
1. Preferenčné dojednania ustanovené v tomto nariadení môžu byť dočasne zrušené v súvislosti so všetkými alebo niektorými výrobkami s pôvodom v prijímajúcej krajine z ktoréhokoľvek z nasledovných dôvodov:
a) praktizovanie akejkoľvek formy otroctva alebo nútených prác definovaných v Ženevských dohovoroch z 25. septembra 1926 a 7. septembra 1956 a v Dohovoroch MOP č. 29 a č. 105;
b) vážne a systematické porušovanie slobody združovania, práva na kolektívne vyjednávanie alebo princípu nediskriminácie v súvislosti so zamestnaním a povolaním alebo využívanie detskej práce definovanej v príslušných dohovoroch MOP;
c) vývoz tovaru vyrobeného väzenskou prácou;
d) nedostatky v colnej kontrole vývozu alebo tranzitu drog (nedovolených látok alebo prekurzorov) alebo nedodržanie medzinárodných dohovorov o praní špinavých peňazí;
e) podvod, nezrovnalosti alebo systematické nedodržiavanie alebo nezabezpečenie dodržiavania pravidiel pôvodu výrobkov a dôkazy pôvodu a neposkytnutie administratívnej spolupráce požadovanej pre vykonávanie a kontrolu rešpektovania dojednaní uvedených v článku 1 (2);
f) nekalé obchodné postupy, vrátane postupov, ktoré sú zakázané alebo trestné podľa dohôd WTO, ak k takémuto zisteniu predtým dospel príslušný orgán WTO;
g) porušovanie cieľov medzinárodných dohovorov ako je NAFO, NEAFC, ICCAT a NASCO, ktoré sa týkajú zachovania a riadenia zdrojov rybolovu.
2. Administratívna spolupráca uvedená v odseku 1 e) okrem iného vyžaduje, aby prijímajúca krajina:
a) oznámila Komisii a aktualizovala informácie potrebné na vykonávanie pravidiel pôvodu a kontrolu ich rešpektovania;
b) na žiadosť colných orgánov členských štátov pomáhala spoločenstvu pri vykonávaní a následnom overovaní dôkazov pôvodu a včas oznamovala svoje výsledky;
c) pomáhala spoločenstvu tým, že umožní Komisii, v koordinácii a úzkej spolupráci s príslušnými orgánmi členských štátov, vykonávať úlohy spoločenstva týkajúce sa administratívnej a overovacej spolupráce v tejto krajine, s cieľom overiť pravosť dokumentov alebo správnosť informácií relevantných pre udelenie dojednaní uvedených v článku 1 (2);
d) vykonávala alebo zabezpečila primerané skúmania na identifikovanie a prevenciu porušovania pravidiel pôvodu;
e) dodržiavala alebo zabezpečila dodržiavanie pravidiel pôvodu v súvislosti s regionálnou kumuláciou, ak ju krajina využíva.
3. Bez toho, aby bol dotknutý odsek 1, dojednania o zvláštnych stimuloch uvedené v hlave III môžu byť dočasne zrušené v súvislosti so všetkými alebo niektorými výrobkami zahrnutými do týchto dojednaní, s pôvodom v prijímajúcej krajine, z ktoréhokoľvek z nasledovných dôvodov:
a) ak národná legislatíva už neobsahuje štandardy uvedené v článku 14 (2) alebo článku 21 (2) alebo ak sa táto legislatíva účinne neuplatňuje;
b) ak záväzok uvedený v článku 15 (1) alebo článku 22 (1) nie je rešpektovaný.
4. Bez toho, aby bol dotknutý článok 11, preferenčné dojednania ustanovené v tomto nariadení sa nezrušia podľa odseku 1 f) v súvislosti s výrobkami, ktoré podliehajú antidumpingovým alebo vyrovnávacím opatreniam podľa nariadení (ES) č. 384/96 alebo (ES) č. 2026/97 z dôvodov, ktoré oprávňujú tieto opatrenia.
Článok 27
1. Ak Komisia alebo členský štát obdrží informácie, ktoré môžu oprávňovať dočasné zrušenie a ak má za to, že existujú dostatočné dôvody na skúmanie, informuje výbor a bude požadovať konzultácie, ktoré sa majú uskutočniť do 15 dní.
2. Komisia po konzultáciách môže v súlade s postupom ustanoveným v článku 39 rozhodnúť, že zaháji skúmanie.
Článok 28
1. Ak sa Komisia rozhodne zahájiť skúmanie, uverejní oznámenie v Úradnom vestníku Európskych spoločenstiev, kde oznámi skúmanie a informuje o tom príslušnú prijímajúcu krajinu. Oznámenie musí obsahovať zhrnutie obdržaných informácií a musí v ňom byť uvedené, že akékoľvek užitočné informácie môžu byť zaslané Komisii. Musí v ňom byť uvedená lehota, v ktorej zainteresované strany môžu písomne oznámiť svoje stanoviská.
2. Komisia poskytne príslušnej prijímajúcej krajine všetky príležitosti na spoluprácu pri skúmaní.
3. Komisia vyhľadá všetky informácie, ktoré považuje za potrebné a môže overovať obdržané informácie u hospodárskych prevádzkovateľov a príslušnej prijímajúcej krajiny. Dostupné hodnotenia, pripomienky, rozhodnutia, odporúčania a závery rôznych orgánov dohľadu MOP, predovšetkým vrátane postupov článku 33, slúžia ako východisko pre skúmanie, či je dočasné zrušenie oprávnené z dôvodu uvedeného v článku 26 (1) b).
4. Komisii môžu pomáhať predstavitelia členského štátu, na území ktorého môže byť požadované overovanie, ak o to členský štát požiada.
5. Ak informácie požadované Komisiou nie sú poskytnuté v primeranej lehote alebo ak sa skúmaniu významne bráni, zistenia môžu byť vyhotovené na základe dostupných skutočností.
6. Skúmanie musí byť dokončené do jedného roka. Komisia môže túto lehotu predĺžiť v súlade s postupom uvedeným v článku 39.
Článok 29
1. Komisia predloží správu o svojich zisteniach výboru.
2. Ak má Komisia za to, že zistenia neoprávňujú dočasné zrušenie, v súlade s postupom uvedeným v článku 39 rozhodne o ukončení skúmania. Komisia v tomto prípade uverejní oznámenie v Úradnom vestníku Európskych spoločenstiev, kde oznámi ukončenie skúmania a uvedie svoje hlavné závery.
3. Ak má Komisia za to, že zistenia oprávňujú dočasné zrušenie z dôvodu uvedeného v článku 26 (1) b), v súlade s postupom uvedeným v článku 39 rozhodne o monitorovaní a hodnotení situácie v príslušnej prijímajúcej krajine na obdobie šesť mesiacov. Komisia oznámi toto rozhodnutie príslušnej prijímajúcej krajine a uverejní oznámenie v Úradnom vestníku Európskych spoločenstiev, kde oznámi, že má v úmysle predložiť Rade návrh na dočasné zrušenie, ak sa pred skončením tohto obdobia príslušná prijímajúca krajina nezaviaže v primeranej lehote prijať opatrenia potrebné na zabezpečenie súladu s princípmi uvedenými vo Vyhlásení MOP o základných princípoch a právach pri práci z roku 1998.
4. Ak má Komisia za to, že dočasné zrušenie je potrebné, predloží primeraný návrh Rade, ktorá rozhodne na základe kvalifikovanej väčšiny do 30 dní.
5. Ak na konci obdobia uvedeného v odseku 3 Komisia zistí, že príslušná prijímajúca krajina neprijala požadovaný záväzok a ak má za to, že dočasné zrušenie je potrebné, predloží primeraný návrh Rade, ktorá rozhodne na základe kvalifikovanej väčšiny do 30 dní. Ak Rada rozhodne o dočasnom zrušení, toto rozhodnutie nadobudne účinnosť šesť mesiacov po jeho prijatí, ak predtým nebolo rozhodnuté, že už neprevládajú dôvody, ktoré ho oprávňujú.
Článok 30
1. Po informovaní výboru môže Komisia pozastaviť preferenčné dojednania ustanovené v tomto nariadení pre všetky alebo niektoré výrobky s pôvodom v prijímajúca krajine:
a) ak má za to, že existujú dostatočné dôkazy, že dočasné zrušenie je oprávnené z dôvodov uvedených v článku 26 (1) e), alebo
b) ak dovozy podľa týchto dojednaní výrazne prekročia bežné úrovne výroby a vývoznú kapacitu tejto krajiny.
2. Členské štáty oznámia Komisii všetky relevantné informácie, ktoré môžu oprávňovať pozastavenie preferencií.
3. Ak má Komisia za to, že existujú dostatočné dôkazy, že sú splnené podmienky pre pozastavenie, čo najrýchlejšie prijme všetky primerané opatrenia.
4. Doba pozastavenia je obmedzená na tri mesiace a môže byť raz obnovená. Komisia môže toto obdobie predĺžiť v súlade s postupom uvedeným v článku 39.
Článok 31
1. Ak je výrobok s pôvodom v prijímajúcej krajine dovezený za podmienok, ktoré spôsobia alebo môžu spôsobiť vážne ťažkosti výrobcovi spoločenstva, ktorý vyrába podobné alebo priamo konkurujúce výrobky, kedykoľvek môžu byť znovu zavedené bežné clá podľa Spoločného colného sadzobníka na žiadosť členského štátu alebo z podnetu Komisie.
2. Ak Komisia rozhodne o zahájení skúmania, uverejní oznámenie v Úradnom vestníku Európskych spoločenstiev, kde oznámi skúmanie. V oznámení musí byť uvedené, že akékoľvek užitočné informácie majú byť zaslané Komisii. Musí v ňom byť uvedená lehota, v ktorej zainteresované strany môžu písomne oznámiť svoje stanoviská.
3. Pri skúmaní, či existujú vážne ťažkosti, Komisia zohľadňuje okrem iného nasledovné faktory týkajúce sa výrobcov spoločenstva, ak sú tieto informácie dostupné:
- podiel na trhu,
- výroba,
- zásoby,
- výrobná kapacita,
- konkurzy,
- rentabilita,
- využitie kapacity,
- zamestnanosť,
- dovozy,
- ceny.
4. Komisia rozhodne do 30 pracovných dní od konzultácie s výborom.
5. Ak výnimočné okolnosti vyžadujúce okamžité konanie znemožnia skúmanie, Komisia môže po informovaní výboru prijať akékoľvek preventívne opatrenie, ktoré je nevyhnutné.
Článok 32
Ak dovozy výrobkov zahrnutých v prílohe I k zmluve spôsobia alebo môžu spôsobiť vážne narušenie trhov spoločenstva alebo ich regulačných mechanizmov, Komisia môže pozastaviť preferenčné dojednania v súvislosti s príslušnými výrobkami po informovaní riadiaceho výboru pre príslušnú spoločnú organizáciu trhu.
Článok 33
1. Komisia informuje príslušnú prijímajúcu krajinu o akomkoľvek rozhodnutí prijatom v súlade s článkami 30, 31 alebo 32 pred nadobudnutím jeho účinnosti. Komisia o tom informuje aj Radu a členské štáty.
2. Ktorýkoľvek členský štát môže oznámiť rozhodnutie prijaté v súlade s článkami 30, 31 alebo 32 Rade do 10 dní. Rada konajúca na základe rozhodnutia kvalifikovanej väčšiny môže prijať odlišné rozhodnutie do 30 dní.
Článok 34
Žiadne ustanovenie tejto hlavy neovplyvní uplatňovanie ochranných opatrení prijatých ako súčasť spoločnej poľnohospodárskej politiky podľa článku 37 Zmluvy alebo ako súčasť spoločnej obchodnej politiky podľa článku 133 Zmluvy alebo iných ochranných opatrení, ktoré by mohli byť uplatňované.
HLAVA VI
PROCESNÉ USTANOVENIA
Článok 35
Komisia schváli zmeny príloh k tomuto nariadeniu, ktoré sú potrebné v dôsledku zmien a doplnení kombinovanej nomenklatúry alebo zmien medzinárodného štatútu alebo klasifikácie krajín alebo území, v súlade s postupom uvedeným v článku 39.
Článok 36
1. Do šiestich týždňov od skončenia každého štvrťroka členské štáty zašlú Štatistickému úradu Európskych spoločenstiev štatistické údaje o výrobkoch prijatých do voľného obehu počas daného štvrťroka na základe colných preferencií ustanovených v tomto nariadení. Tieto údaje, ktoré obsahujú odkaz na číselné znaky kombinovanej nomenklatúry a tam, kde je to primerané, číselné znaky TARIC, preukážu podľa krajiny pôvodu hodnoty, množstvá a akékoľvek doplňujúce jednotky požadované v súlade s definíciami v nariadení (ES) č. 1172/95 [12] a v nariadení Komisie (ES) č. 1917/2000 [13].
2. V súlade s článkom 308 d) nariadenia Komisie (EHS) č. 2454/93, členské štáty postúpia Komisii na jej žiadosť podrobné údaje o množstvách výrobkov prijatých do voľného obehu v predchádzajúcich mesiacoch na základe colných preferencií ustanovených v tomto nariadení.
3. Komisia bude v úzkej spolupráci s členskými štátmi monitorovať dovozy výrobkov patriacich pod číselné znaky KN 08030019 pod colnými položkami 0603, 1006 a 1701 a výrobkov patriacich pod číselné znaky KN 16041411, 16041418, 16041490, 16041939 a 16042070 s cieľom určiť, či sú splnené podmienky uvedené v článkoch 30, 31 a 32.
Článok 37
1. Pri vykonávaní tohto nariadenia Komisii pomáha Výbor pre všeobecné preferencie, pozostávajúci zo zástupcov členských štátov, ktorému predsedá zástupca Komisie.
2. Výbor môže preskúmať akúkoľvek záležitosť týkajúcu sa uplatňovania tohto nariadenia, ktorá je predložená Komisiou alebo na žiadosť členského štátu.
3. Výbor preskúma účinky systému všeobecných colných preferencií spoločenstva na základe výročnej správy Komisie. Táto správa musí zahŕňať všetky preferenčné dojednania uvedené v článku 1 (2).
4. Výbor schváli rokovací poriadok.
Článok 38
1. V prípade odkazu na tento článok sa uplatňujú články 5 a 7 rozhodnutia 1999/468/ES.
2. Lehota ustanovená v článku 5 (6) rozhodnutia 1999/468/ES je stanovená na 3 mesiace.
Článok 39
V prípade odkazu na tento článok sa uplatňujú články 3 a 7 rozhodnutia 1999/468/ES.
HLAVA VII
ZÁVEREČNÉ USTANOVENIA
Článok 40
1. Žiadosti týkajúce sa hlavy III tohto nariadenia, predložené podľa ustanovení predchádzajúceho nariadenia o systéme všeobecných colných preferencií spoločenstva, o ktorých bolo rozhodnuté pred nadobudnutím účinnosti tohto nariadenia, sa považujú za žiadosti týkajúce sa zodpovedajúcich ustanovení tohto nariadenia.
2. Nariadenie Rady (ES) č. 552/97 z 24. marca 1997, ktorým sa dočasne zrušuje prístup Mjanmarskej únie k všeobecným colným preferenciám [14], ktoré obsahuje odkaz na nariadenia Rady (ES) č. 3281/94 [15] a (ES) č. 1256/96 [16], sa považuje za nariadenie obsahujúce odkaz na zodpovedajúce ustanovenia tohto nariadenia.
3. Toto nariadenie nahrádza nariadenie Rady (ES) č. 416/2001, ktorým sa mení a dopĺňa nariadenie Rady (ES) č. 2820/98, ktorým sa uplatňuje viacročný systém všeobecných colných preferencií na obdobie od 1. júla do 31. decembra 2001 na predĺženie bezcolného prístupu bez akýchkoľvek kvantitatívnych obmedzení k výrobkom s pôvodom v najmenej rozvinutých krajinách.
Článok 41
1. Toto nariadenie nadobúda účinnosť 1. januára 2002.
2. Uplatňuje sa do 31. decembra 2004. Tento dátum sa neuplatňuje na zvláštne dojednania pre najmenej rozvinuté krajiny ani pre akékoľvek iné ustanovenia tohto nariadenia v rozsahu, v ktorom sa uplatňujú spolu s týmito dojednaniami.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 10. decembra 2001